text: Ulla Tørnæs opfordrer Lars Løkke til at holde jysk fokus
  27 februar 2010 kl. 16.52
  Vestjyske Venstre-medlemmers bekymring for regionen bør dæmpes af Lars Løkke Rasmussen, der som V-formand skal sikre vestjysk udvikling.
  Det siger Ulla Tørnæs (V), der mistede posten som udviklingsminister ved regeringsrokaden. Hun er valgt i Esbjerg, men bor uden for Holstebro.
  Meldingen kommer efter, at der ifølge Jyllands-Posten er bekymring blandt vestjyske Venstrefolk over, at regionen forbigås, fordi regerings-rokaden kostede fire vestjyske ministre deres ministertaburetter.
  Herning gik glip af videnskabsminister Helge Sander og skatteminister Kristian Jensen, mens Holstebro måtte sige farvel til forsvarsminister Søren Gade, som forlader politik trods knap 24.000 personlige stemmer ved folketingsvalget i 2007, mens Esbjerg mistede Ulla Tørnæs.
  - Venstres formand, statsministeren, må gennem sine handlinger vise, at det ikke betyder noget, hvor regeringsmedlemmerne er bosiddende eller er valgt, siger Ulla Tørnæs til Ritzau.
  Ulla Tørnæs præciserer dog ikke, hvordan Lars Løkke Rasmussen i handling skal vise, at han også har fokus på Vestjylland.
  - Der skal være mulighed for udvikling også vest for den jyske højderyg, siger Ulla Tørnæs.
  